10. การควบคุมภายใน

คณะกรรมการของบริษัทได้เล็งเห็นถึงความสำคัญของระบบการควบคุมภายใน
โดยมุ่งเน้นในเรื่องของระบบการควบคุมภายในที่ดีและเหมาะสมกับการประเภทธุรกิจของบริษัท
โดยบริษัทได้แต่งตั้งผู้ตรวจสอบภายใน เพื่อให้ทำหน้าที่ในการกำกับดูแลการทำงานในด้านต่างๆ
ของบริษัท โดยผู้ตรวจสอบภายในมีขอบเขตความรับผิดชอบดังนี้

1.  สอบทานและรายงานความเชื่อถือได้และความครบถ้วนของข้อมูลทางการเงิน การปฏิบัติงาน
    ตลอดจนวิธีการที่ใช้ในการวินิจฉัยและวัดผล

2.  สอบทานระบบงานที่มีผลกระทบสำคัญต่อการดำเนินงานและการรายงานว่าได้มีการปฏิบัติที่สอดคล้องกับนโยบาย
    แผนงาน ระเบียบปฏิบัติที่วางไว้ รวมทั้งกฎหมายที่เกี่ยวข้อง

3.  สอบทานความเหมาะสมของการเก็บรักษาทรัพย์สิน และทดสอบว่าทรัพย์สินนั้นมีอยู่จริง

4.  ประเมินว่าการใช้ทรัพยากรขององค์กรเป็นไปอย่างมีประสิทธิภาพและคุ้มค่า

5.  สอบทานการดำเนินงานหรือแผนงาน
    เพื่อให้แน่ใจว่าสอดคล้องกับวัตถุประสงค์และเป้าหมายที่วางไว้
    และมีการปฏิบัติตามแผนงานที่กำหนด

6.  จัดทำรายงานผลการตรวจสอบภายในเสนอต่อคณะกรรมการตรวจสอบ ในกรณีที่มีข้อบกพร่อง
    หรือเรื่องที่พึงแก้ไขในระบบควบคุมภายในและวิธีการบัญชี
    ผู้ตรวจสอบภายในจะรายงานให้บริษัททราบรวมถึงเสนอแนะวิธีการแก้ไขปรับปรุง
    โดยผู้ตรวจสอบภายในจะหารือกับเจ้าหน้าที่ผู้รับผิดชอบในเรื่องดังกล่าว
    แล้วจึงสรุปผลการหารือนั้นให้บริษัททราบ

7.  สอบทานการดำเนินงานและการปฏิบัติตามกฎระเบียบของตลาดหลักทรัพย์แห่งประเทศไทย
    กฎระเบียบของคณะกรรมการและสำนักงานคณะกรรมการกำกับหลักทรัพย์และตลาดหลักทรัพย์
    และพระราชบัญญัติมหาชนจำกัด

8.  ทำหน้าที่เป็นเลขานุการของคณะกรรมการตรวจสอบ

ภายหลังการตรวจสอบ ผู้ตรวจสอบภายในจะจัดทำรายงานการตรวจสอบภายใน
และร่วมประชุมกับคณะกรรมการตรวจสอบ ผู้สอบบัญชีภายนอก และฝ่ายบริหารของบริษัท
เพื่อหารือและแลกเปลี่ยนความคิดเห็นเกี่ยวกับข้อเท็จจริงและข้อพึงแก้ไข
พร้อมทั้งเสนอแนะแนวทางแก้ไขปรับปรุง เพื่อให้บริษัทมีระบบการควบคุมภายในที่ดียิ่งขึ้นต่อไป

ทั้งนี้ ในปี 2549 คณะกรรมการตรวจสอบของบริษัทได้มีการประชุมรวม 4 ครั้ง
เพื่อทำการทบทวนการกำกับดูแลกิจการ และพิจารณาเกี่ยวกับงบการเงินรายไตรมาส
และงบการเงินประจำปี ตลอดจนการเปิดเผยข้อมูลในหมายเหตุประกอบงบการเงิน
รวมทั้งหารือและรับฟังคำชี้แจงและข้อเสนอแนะเกี่ยวกับปัญหาและการป้องกันแก้ไข
ซึ่งคณะกรรมการตรวจสอบได้พิจารณาแล้วเห็นว่าในปีที่ผ่านมา
บริษัทมีการจัดทำรายงานทางการเงินเป็นไปตามมาตรฐานการบัญชีที่รับรองโดยทั่วไป
มีการเปิดเผยข้อมูลที่เพียงพอ มีระบบการควบคุมภายในและระบบการตรวจสอบที่เพียงพอ
และมีการปฏิบัติตามข้อกำหนดทางกฎหมายที่สำคัญ หรือข้อบังคับที่เกี่ยวข้องอย่างครบถ้วน
รวมถึงมีความพยายามในการดำเนินการแก้ไขตามคำแนะนำของผู้ตรวจสอบภายในและคณะกรรมการตรวจสอบ
เพื่อก่อให้เกิดการกำกับดูแลที่ดีและเป็นประโยชน์ต่อบริษัทและผู้ถือหุ้น

นอกจากนี้ คณะกรรมการของบริษัทมุ่งมั่นที่จะพัฒนาระบบการควบคุมภายในของบริษัทด้านต่างๆ
ของบริษัท ทั้ง5 ส่วน อันได้แก่ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตามผล
ให้มีความรัดกุมและเป็นไปตามหลักเกณฑ์การควบคุมภายในของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ตลอดจนปฏิบัติตามพระราชบัญญัติบริษัทมหาชนและกฎระเบียบอื่นๆ ที่เกี่ยวข้องให้ครบถ้วน
พร้อมทั้งดูแลให้มีการเปิดเผยข้อมูลที่ครบถ้วนและถูกต้องต่อผู้ถือหุ้น ตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ และหน่วยงานที่เกี่ยวข้อง
โดยบริษัทได้มีการจัดทำร่างข้อกำหนดเกี่ยวกับจริยธรรมและจะนำเสนอต่อที่ประชุมคณะกรรมการบริษัทเพื่อพิจารณาและอนุมัติ
และอยู่ระหว่างการปรับปรุงร่างคู่มืออำนาจดำเนินการและร่างระเบียบการปฏิบัติงานที่เกี่ยวข้องกับระบบงานที่สำคัญ
ให้มีความเหมาะสมและสอดคล้องกับการดำเนินงานที่เปลี่ยนแปลงไป
เพื่อนำเสนอให้ฝ่ายจัดการพิจารณาก่อนนำเสนอต่อที่ประชุมคณะกรรมการบริษัทเพื่อพิจารณาและอนุมัติต่อไป
นอกจากนี้
บริษัทยังอยู่ระหว่างการพัฒนาระบบการบริหารความเสี่ยงตามคำแนะนำของคณะกรรมการตรวจสอบ
เพื่อให้บริษัทมีระบบบริหารความเสี่ยงที่มีประสิทธิภาพและเหมาะสมกับการประกอบธุรกิจต่อไป